32003R0931
L 133/36
JURNALUL OFÍCIAL AL UNIUNII EUROPENE
REGULAMENTUL (CE) NR. 931/2003 AL CONSILIULUI
din 26 mai 2003
privind modificarea măsurilor antidumping instituite prin Regulamentul (CE) nr. 1011/2002 la importurile de cărbune activ pudră (CAP) originar din Republica Populară Chineză
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolul 11 alineatul (3),
având în vedere propunerea prezentată de către Comisie, după consultarea comitetului consultativ,
întrucât:
A. PROCEDURA
1. Măsurile în vigoare
(1)
În iunie 2002, Consiliul a impus, prin Regulamentul (CE) nr. 1011/2002 (2), un drept antidumping definitiv la importurile de cărbune activ pudră (CAP) originar din Republica Populară Chineză (RPC). Acest drept se prezintă sub forma unui drept specific.
2. Deschiderea
(2)
Pe 29 octombrie 2002, Comisia a anunțat printr-un aviz (denumit în continuare „aviz de deschidere”) publicat în Jurnalul Oficial al Comunităților Europene (3) deschiderea unei reexaminări intermediare parțiale a măsurilor antidumping aplicabile importurilor în Comunitate de cărbune activ pudră originar din RPC.
(3)
Această reexaminare a fost deschisă la inițiativa Comisiei cu scopul de a studia dacă măsurile în vigoare au o formă corespunzătoare. Măsura actuală, care se prezintă sub forma unui drept specific, nu acoperă situațiile în care mărfurile importate au fost deteriorate înainte de punerea lor în liberă circulație.
3. Ancheta
(4)
Comisia a informat în mod oficial producătorii-exportatori, importatorii și utilizatorii interesați în mod notoriu și asociațiile acestora, precum și reprezentanții țării exportatoare în cauză și producătorii comunitari cu privire la deschiderea procedurii. Comisia a oferit părților interesate posibilitatea de a-și face cunoscute, în scris, punctele de vedere și de a solicita o audiere în termenul stabilit în avizul de deschidere.
(5)
Mai mulți producători-exportatori din țara în cauză, precum și producători comunitari și importatori/agenți economici comunitari și-au făcut cunoscute punctele de vedere. Toate părțile care au solicitat în termenul stabilit să fie audiate și care au dovedit că există motive speciale care justifică această cerere, au avut posibilitatea de a fi audiate.
(6)
Comisia a cercetat și a verificat toate informațiile pe care le-a considerat necesare pentru a stabili dacă măsurile în vigoare au o formă corespunzătoare.
B. REZULTATELE ANCHETEI
(7)
Articolul 145 din Regulamentul nr. 2454/93 al Comisiei (CEE) din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (4) prevede, pentru stabilirea valorii în vamă, o repartizare proporțională a prețului efectiv plătit sau de plătit în cazurile în care mărfurile sunt deteriorate înainte de punerea lor în liberă circulație. În asemenea circumstanțe, valoarea în vamă se reduce cu un procent care corespunde repartizării prețului efectiv plătit sau de plătit.
(8)
Pentru a evita perceperea unui drept antidumping excesiv, dreptul specific ar trebui să fie redus, în cazul mărfurilor deteriorate, cu un procent care corespunde repartizării prețului efectiv plătit sau de plătit.
(9)
Nici o parte interesată nu a prezentat comentarii fundamentate sau argumente împotriva acestei propuneri.
(10)
Prin urmare, s-a ajuns la concluzia că în absența prezentării unor argumente întemeiate de către părțile interesate, în cazurile în care mărfurile sunt deteriorate înainte de punerea lor în liberă circulație și, prin urmare, prețul efectiv plătit sau de plătit este calculat proporțional pentru stabilirea valorii în vamă, dreptul specific se reduce cu un procent corespunzător repartizării prețului efectiv plătit sau de plătit,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 1011/2002 se adaugă următorul alineat:
„(3) În cazurile în care mărfurile sunt deteriorate înainte de punerea lor în liberă circulație și, prin urmare, prețul efectiv plătit sau de plătit este calculat proporțional pentru stabilirea valorii în vamă în conformitate cu articolul 145 din Regulamentul (CEE) nr. 2454/93 al Comisiei din 2 iulie 1993 de stabilire a unor dispozitii de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (5), valoarea dreptului antidumping calculat pe baza valorilor stabilite mai sus se reduce cu un procent care corespunde repartizării prețului efectiv plătit sau de plătit.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 mai 2003.